
讬讘诪讜转 诪讚 注"讗 - 驻讬专讜砖 砖讟讬讬谞讝诇抓

讛讬转讛 讗讞转 诪谉 讛谞砖讬诐 讻砖专讛 讜讗讞转 驻住讜诇讛 诇讻讛讜谞讛 (讻讙讜谉 砖拽讜讚诐 砖谞讬砖讗讛 诇讗讞 讛诪转, 讛讬转讛 谞砖讜讗讛 诇讗讞专 讜讛转讙专砖讛 诪诪谞讜), 讗诐 讛讬讛 讞讜诇抓 鈥� 讞讜诇抓 诇驻住讜诇讛, 砖讗诐 讬讞诇讜抓 诇讻砖专讛 讬驻住诇谞讛 诇讻讛讜谞讛, 讜讗诐 讛讬讛 诪讬讬讘诐 鈥� 诪讬讬讘诐 诇讻砖专讛.


讗 讙诪专讗 砖谞讬谞讜 讘诪砖谞讛: "讗专讘注讛 讗讞讬谉 谞砖讜讗讬诐 讗专讘注 谞砖讬诐 讜诪转讜", 讜转讜讛讬诐: 讗专讘注讛 讗讞讬谉 讜诪转讜, 住诇拽讗 讚注转讱 [注讜诇讛 注诇 讚注转讱]? 讛专讬 讗诐 诪转讜 讻讜诇诐 鈥� 诪讬 诪讬讬讘诐? 讗诇讗 讗讬诪讗 [讗诪讜专]: 讗专讘注讛 诪讗讞讬谉, 诪转讜讱 讻诪讛 讗讞讬诐, 砖诪转讜.


讘 砖谞讬谞讜 讘诪砖谞讛 砖讗诐 专爪讛 讛讗讞 讛讙讚讜诇 诇讬讬讘诐 讗转 讻讜诇谉 讛专砖讜转 讘讬讚讜. 讜砖讜讗诇讬诐: 讜砖讘拽讬 诇讬讛 [讜讻讬 诪谞讬讞讬诐 讗谞讜 诇讜] 诇讬讬讘诐 讗专讘注 谞砖讬诐? 讜讛转谞讬讗 [讜讛专讬 砖谞讬谞讜 讘讘专讬讬转讗] 谞讗诪专 讘注谞讬谉 讬讬讘讜诐: "讜拽专讗讜 诇讜 讝拽谞讬 注讬专讜" (讚讘专讬诐 讻讛, 讞), 讜驻讬专砖讜 讻讜讜谞转讜: 讛谉 讜诇讗 砖诇讜讞谉, 砖讗讬谉 注讜砖讬诐 讝讗转 注诇 讬讚讬 砖诇讬讞, 讗诇讗 讘讬转 讚讬谉 注爪诪讜. "讜讚讘专讜 讗诇讬讜" (砖诐) 讜诇讗 谞转驻专砖 讘讻转讜讘 诪讛 诪讚讘专讬诐 注诪讜 鈥� 诪诇诪讚 讛讻转讜讘 砖诪砖讬讗讬谉 (谞讜转谞讬诐) 诇讜 注爪讛 讛讜讙谞转 诇讜.


砖讗诐 讛讬讛 讛讜讗 讬诇讚 (爪注讬专) 讜讛讬讗 讝拽谞讛, 讗讜 讛讜讗 讝拽谉 讜讛讬讗 讬诇讚讛, 讗讜诪专讬谉 诇讜: 诪讛 诇讱 讗爪诇 讬诇讚讛 讜讗转讛 讝拽谉, 诪讛 诇讱 讗爪诇 讝拽谞讛 讜讗转讛 爪注讬专? 讻诇讱 (诇讱 诇讱) 讗爪诇 砖讻诪讜转讱, 讜讗诇 转砖讬诐 拽讟讟讛 讘讘讬转讱. 砖讻讬讜谉 砖讘谞讬 讛讝讜讙 砖讜谞讬诐 诪讗讚 讘讙讬诇诐 讬讙讬注讜 诇讘住讜祝 诇讬讚讬 拽讟讟讛. 诪砖诪注 砖讗祝 砖诪爪讚 讛讚讬谉 讛讜讗 专砖讗讬 诇讬讬讘诐, 诪讻诇 诪拽讜诐 讗诪专讛 转讜专讛 砖诇讗 诇注砖讜转 讻谉 讻讚讬 诇讗 诇讬爪讜专 诪专讗砖 诪爪讘 讘注讬讬转讬. 讜讗祝 讻讗谉 转诪讜讛, 诪讚讜注 诪转讬专 讘讬转 讚讬谉 诇讗讚诐 砖讬拽讞 讗专讘注 谞砖讬诐 讬讞讚, 讜讬讛讬讛 诇讜 拽讜砖讬 诇住驻拽 讗转 爪专讻讬 讻讜诇谉?


讜诪砖讬讘讬诐: 诇讗 爪专讬讻讗 [谞爪专讻讛] 讗诇讗 讻砖讗驻砖专 诇讬讛 [诇讜] 诪讘讞讬谞讛 讻诇讻诇讬转 诇驻专谞住 讗专讘注 谞砖讬诐. 讜砖讜讗诇讬诐: 讗讬 讛讻讬 [讗诐 讻讱] 讗驻讬诇讜 讟讜讘讗 谞诪讬 [讬讜转专 讙诐 讻谉], 砖讗诐 讘讬拽砖讜 讞讻诪讬诐 诇谞拽讜讟 诪住驻专 诪专讜讘讛, 诪讚讜注 谞拽讟讜 讗专讘注 讜诇讗 诪住驻专 讙讚讜诇 讬讜转专, 讜诪砖讬讘讬诐: 注爪讛 讟讜讘讛 拽讗 诪砖诪注 诇谉 [讛砖诪讬注 诇谞讜] 讘讚专讱 讗讙讘 讘诪砖谞讛 讝讜: 讗专讘注 鈥� 讗讬谉 [讻谉], 讟驻讬 [讬讜转专] 诪讝讜 鈥� 诇讗, 讻讬 讛讬讻讬 讚谞诪讟讬讬讛 [讻讚讬 砖转讙讬注] 诇讻诇 讗砖讛 诇驻讞讜转 驻注诐 讗讞转 注讜谞讛 砖诇 转砖诪讬砖 讘转讜讱 讻诇 讞讚砖. 砖讗诐 讛讜讗 谞讜讛讙 讻转诇诪讬讚 讞讻诐 讜诪砖诪砖 诪讬讟转讜 驻注诐 讘砖讘讜注, 讛专讬 讛讜讗 讬讻讜诇 诇讞诇拽 转砖诪讬砖讜 讘讬谉 讛谞砖讬诐, 砖诇驻讞讜转 驻注诐 讗讞转 讘讞讜讚砖 讬讛讬讛 诪爪讜讬 讗爪诇 讻诇 讗讞转 诪讛谉. 讜讗诐 谞讜砖讗 讬讜转专 诪讗专讘注 谞砖讬诐 鈥� 诇讗 讬讜讻诇 诇住驻拽 讗转 讻讜诇谉 诪讘讞讬谞讛 讝讜.


讙 砖谞讬谞讜 讘诪砖谞讛: 诪讬 砖讛讬讛 谞砖讜讬 砖转讬 谞砖讬诐 讜诪转 鈥� 讗讬谉 诪讬讬讘诪讬诐 讗转 砖转讬 谞砖讬讜, 讗诇讗 诪讬讬讘诐 诇讗讞转 讜讞讜诇抓 诇砖谞讬讛. 讜砖讜讗诇讬诐 诇讙讜祝 讛讛诇讻讛: 讜谞讬讬讘诐 诇转专讜讬讬讛讜 [讜砖讬讬讘诐 讗转 砖转讬讛谉]! 讗诪专 专' 讞讬讬讗 讘专 讗讘讗 讗诪专 专' 讬讜讞谞谉: 讗诪专 拽专讗 [讛讻转讜讘]: "讗砖专 诇讗 讬讘谞讛 讗转 讘讬转 讗讞讬讜" (砖诐 讟), 讜诪讚讬讜拽 讛诇砖讜谉 谞诇诪讚: 讘讬转 讗讞讚 讛讜讗 讘讜谞讛, 讜讗讬谉 讛讜讗 讘讜谞讛 砖谞讬 讘转讬诐. 砖讗砖转讜 砖诇 讗讚诐 拽专讜讬讛 "讘讬转讜", 讜讛专讬 讬砖 诇讜 诇讘谞讜转 讘讬转 讗讞讚 讘诇讘讚.


讜砖讜讗诇讬诐: 诇诪讚谞讜 砖讗讬谉 诪讬讬讘诪讬诐 砖转讬 谞砖讬诐 诪讘讬转 讗讞讚, 讗讘诇 诪讚讜注 诇讗 谞讞诇讜抓 诇转专讜讬讬讛讜 [诇砖转讬讛谉]?! 讗诪专 诪专 讝讜讟专讗 讘专 讟讜讘讬讛: 讗诪专 拽专讗 [讛讻转讜讘], 砖讗讞专讬 讛讞诇讬爪讛 讗讜诪专讬诐: "讘讬转 讞诇讜抓 讛谞注诇" (砖诐), 讜谞讚讬讬拽 诪讻讗谉: 讘讬转 讗讞讚 讛讜讗 讞讜诇抓, 讜讗讬谉 讞讜诇抓 砖谞讬 讘转讬诐.


讜砖讜讗诇讬诐: 讜谞讬讬讘诐 诇讞讚讗 讜谞讞诇讜抓 诇讞讚讗 [讜讬讬讘诐 诇讗讞转 讜讬讞诇讜抓 诇讗讞转], 讜讗讝 讙诐 讘讬讬讘讜诐 讜讙诐 讘讞诇讬爪讛 讬讛讬讛 专拽 讘讬转 讗讞讚! 讜诪砖讬讘讬诐: 讗诪专 拽专讗 [讛讻转讜讘]: "讜讗诐 诇讗 讬讞驻抓" (砖诐 讝), 诪砖诪注: 讛讗 [讛专讬] 讗诐 讞驻抓 鈥� 讬讬讘诐, 讻诇讜诪专, 讛讗驻砖专讜转 讘讬讚讜 诇讬讬讘诐. 讜诪讻讗谉 讗谞讞谞讜 诇诪讚讬诐 讻诇诇: 讻诇 讛注讜诇讛 诇讬讘讜诐 鈥� 注讜诇讛 诇讞诇讬爪讛, 讜讻诇 砖讗讬谉 注讜诇讛 诇讬讬讘讜诐 鈥� 讗讬谉 注讜诇讛 诇讞诇讬爪讛. 讜讻讬讜谉 砖讗讬谞讜 讬讻讜诇 诇讬讬讘诐 讗转 讛砖谞讬讛 讙诐 讗讬谞讜 讞讜诇抓 诇讛.


讜注讜讚 讟注诐: 砖诇讗 讬讗诪专讜: 讘讬转 鈥� 诪拽爪转讜 讘谞讜讬 讜诪拽爪转讜 讞诇讜抓. 讜砖讜讗诇讬诐: 讜讬讗诪专讜! 讜诪讛 讘讻讱? 讜诪砖讬讘讬诐: 讗讬 [讗诐] 讛讬讛 谞砖诪专 转诪讬讚 讛住讚专 砖诪讬讬讘诐 转讞讬诇讛 讜讛讚专 讞诇讬抓 [讜讗讞专 讻讱 讞讜诇抓] 鈥�/span> 讛讻讬 谞诪讬 [讻讱 讙诐 讻谉] 诇讗 讛讬讛 讞砖砖 讘讚讘专. 讗诇讗 讬砖 诇讞砖讜砖 讚诇诪讗 讞诇讬抓 讜讛讚专 诪讬讬讘诐 [砖诪讗 拽讜讚诐 讬讞诇讜抓 讜讗讞专 讻讱 讬讬讘诐] 讜讗诐 注讜砖讛 讻谉 拽诐 诇讬讛 [注讜诪讚 讛讜讗] 讘讗讬住讜专 "诇讗 讬讘谞讛", 砖讻讬讜谉 砖讞诇抓 诇讗讞转, 砖讜讘 "诇讗 讬讘谞讛 讗转 讘讬转 讗讞讬讜" (砖诐 讟).


讜砖讜讗诇讬诐 注讜讚: 诪讗讞专 砖讚讬讬拽谞讜 诪讛讻转讜讘 砖诪爪讜转 讬讬讘讜诐 讛讬讗 专拽 讘讗砖讛 讗讞转 讜讗讬诪讗 [讜讗诪讜专 讻讱]: 讻讬 讗讬讻讗 讞讚讗 [讻讗砖专 讬砖 专拽 讗诇诪谞讛 讗讞转] 鈥�/span> 转转拽讬讬诐 诪爪讜转 讬讘讜诐, 讜讗讜诇诐 讻讬 讗讬讻讗 转专转讬 [讻讗砖专 讬砖 砖转讬诐] 诇讗 转转拽讬讬诐 讜诇讗 转讞讜诇 诪爪讜转 讬讘讜诐 讻诇诇, 讗驻讬诇讜 讘讗讞转 诪讛谉, 讜转转讘讟诇 讘诪拽专讛 讝讛!


讜诪砖讬讘讬诐: 讗诐 讻谉 讚讬谉 爪专转 注专讜讛 讚讗住专 专讞诪谞讗 [砖讗住专讛 讛转讜专讛] 诇诪讛 诇讬? 讛砖转讗 转专转讬 讘注诇诪讗 讗诪专转 [注讻砖讬讜, 讛专讬 砖转讬 谞砖讬诐 住转诐 砖讗讬谉 讗讞转 诪讛谉 注专讜讛 讗讜诪专 讗转讛] 讻讬 诇讗讜 [诇讗] 讘谞讬 讞诇讬爪讛 讜讬讘讜诐 谞讬谞讛讜 [讛谉] 鈥� 爪专转 注专讜讛 诪讬讘注讬讗 [谞爪专讻讛] 诇讜诪专?


讜讚讜讞讬诐: 讗诇诪讛 [诪讚讜注] 诇讗? 讗爪讟专讬讱 [谞爪专讱] 讛讚讘专 诇讛讬讗诪专 讚讜讜拽讗 讘诪拽专讛 讝讛, 住诇拽讗 讚注转讱 讗诪讬谞讗 [讬注诇讛 注诇 讚注转讱 诇讜诪专] 讻讬 讛注专讜讛 讗讘专讗讬 拽讬讬诪讗 [讘讞讜抓 注讜诪讚转], 砖讻讬讜谉 砖讛讬讗 注专讜讛 注诇讬讜 讜讗讬谞讜 专砖讗讬 诇砖讗转讛, 讛专讬 讛讬讗 讻讗讬诇讜 讗讬谞谞讛 诪爪讜讜讛 讻诇诇, 讜讛讬讗 诪讞讜抓 诇讙讚专 讛讬讬讘讜诐, 讜讗诐 讻谉 讗讬谉 诇驻谞讬讜 砖转讬 谞砖讬诐 诪讘讬转 讗讞讚, 讗诇讗 专拽 讗砖讛 讗讞转 (讛爪专讛) 讛专讗讜讬讛 诇讬讬讘讜诐, 讜转转讬讬讘诐 爪专转讛 鈥�/b> 注诇 讻谉 拽讗 诪砖诪注 诇谉 讚讗住讬专讗 [讛砖诪讬注 诇谞讜 讛讻转讜讘 砖讛讬讗 讗住讜专讛].


讗诇讗, 讬砖 诇讚讞讜转 讗转 讛讘讬讗讜专 讛讝讛, 讜诇讜诪专: 讻讬 "讬讘诪转讜" "讬讘诪转讜" 砖谞讗诪专 讻诪讛 驻注诪讬诐 讘注谞讬谉 鈥� 专讬讘讛 讜讛讜住讬祝, 砖讙诐 讗诐 谞驻诇讜 讻诪讛 讬讘诪讜转 诇驻谞讬讜 鈥� 讞诇讛 诪爪讜转 讬讬讘讜诐.


讚 砖谞讬谞讜 讘诪砖谞讛: 讛讬转讛 讗讞转 诪谉 讛讬讘诪讜转 讻砖专讛 诇讻讛讜谞讛 讜讗讞转 驻住讜诇讛 鈥� 讞讜诇抓 诇驻住讜诇讛, 讗讜 诪讬讬讘诐 诇讻砖讬专讛. 讗诪专 专讘 讬讜住祝: 讻讗谉 砖谞讛 专讘讬, 讻诇讜诪专, 讻讗谉 诇讬诪讚谞讜 专讘讬 讘讚专讱 讗讙讘, 注谞讬谉 谞讜住祝: 诇讗 讬砖驻讜讱 讗讚诐 诪讬 讘讜专讜 砖讗讬谞讜 谞讝拽拽 诇讛诐, 讜讘讗讜转讛 注转 讗讞专讬诐 爪专讬讻讬诐 诇讛诐. 砖讗祝 讻讗谉, 讻讬讜谉 砖讗诐 讬讞诇讜抓 诇讻砖讬专讛 讬驻住讜诇 讗讜转讛 诇讻讛讜谞讛, 讜诪讗讞专 砖专爪讜谞讜 诇驻讟讜专 讗转 讛讬讘诪讛, 诪讜讟讘 砖讬讞诇讜抓 诇驻住讜诇讛 砖诇讗 转讬驻住诇 注诇 讬讚讬 讻讱 讬讜转专, 讜讬砖讗讬专 讗转 讛讻砖专讛 讘诪爪讘 砖转讜讻诇 诇讛讬谞砖讗 讙诐 诇讻讛谉.


讛 诪砖谞讛 讛诪讞讝讬专 讙专讜砖转讜 诇讗讞专 砖谞讬砖讗讛 诇讗讞专, 讜谞转讗诇诪谞讛 讗讜 谞转讙专砖讛, 讜注讘专 讘讻讱 注诇 诇讗 转注砖讛, 讜讛谞讜砖讗 讗转 讞诇讜爪转讜, 砖诇讗讞专 砖讞诇抓 诇讗砖讛 讞讝专 讜谞砖讗讛, 讜讛谞讜砖讗 拽专讜讘转 讞诇讜爪转讜 鈥� 讬讜爪讬讗 (讬讙专砖) 讗转 讛讗砖讛 讛讝讜, 讜讛讜诇讚, 讗诐 谞讜诇讚 诇讛诐 鈥� 诪诪讝专, 讗诇讜 讚讘专讬 专' 注拽讬讘讗, 砖诇讚注转讜 讻诇 讛谞讜诇讚 诪谞讬砖讜讗讬谉 砖注讜讘专 讘讛诐 注诇 诪爪讜转 诇讗 转注砖讛, 诪诪讝专 讛讜讗.


讜讞讻诪讬诐 讗讜诪专讬诐: 讗讬谉 讛讜诇讚 诪诪讝专. 讜讗讜诇诐 诪讜讚讬诐 讞讻诪讬诐 讘谞讜砖讗 拽专讜讘转 讙专讜砖转讜, 讻讙讜谉 讗讞讜转 讙专讜砖转讜 讘讞讬讬 讗砖转讜, 讗讜 讗诪讛 讗讜 讘转讛, 讗驻讬诇讜 诇讗讞专 诪讜转讛 鈥� 砖讛讜诇讚 诪诪讝专.


讜 讙诪专讗 砖讜讗诇讬诐: 讜讛讗诐 住讘专 专' 注拽讬讘讗 讻讬 讛谞讜砖讗 拽专讜讘转 讞诇讜爪转讜 讛讜诇讚 诪诪讝专? 讜讛讗诪专 [讜讛专讬 讗诪专] 专讬砖 诇拽讬砖, 讻讗谉 砖谞讛 专讘讬: 讗讞讜转 讙专讜砖讛 讗住讜专讛 注诇 讘注诇讛 诪讚讘专讬 转讜专讛, 讗讞讜转 讞诇讜爪讛 鈥� 诪讚讘专讬 住讜驻专讬诐, 讜讗讬谉 诪诪讝专 诪讚讘专讬 住讜驻专讬诐! 讜诪转专爪讬诐: 转谞讬 [砖谞讛] 拽专讜讘转 讙专讜砖转讜, 讜诇讗 讞诇讜爪转讜.


讜诪注讬专讬诐: 讛讻讬 谞诪讬 诪住转讘专讗 [讻讱 讙诐 讻谉 诪住转讘专] 诇讜诪专 诪讟注诐 讗讞专, 讚拽转谞讬 住讬驻讗 [砖砖谞讛 讘住讜驻讛] 砖诇 讛诪砖谞讛: 讜诪讜讚讬诐 讘谞讜砖讗 拽专讜讘转 讙专讜砖转讜 砖讛讜诇讚 诪诪讝专. 讗讬 讗诪专转 讘砖诇诪讗 讗讬讬专讬 [谞谞讬讞 讗诐 讗转讛 讗讜诪专 砖注住拽] 讘讛 专' 注拽讬讘讗 讘讘注讬讛 讝讜 拽讜讚诐 诇讻谉 鈥� 讛讬讬谞讜 讚拽转谞讬 [讝讛讜 砖砖谞讛] "讜诪讜讚讬诐", 诇讜诪专 砖讗祝 砖讞诇拽讜 注诇讬讜 讘讚讘专讬诐 讗讞专讬诐, 讘讻讱 讛讜讚讜 诇讜. 讗诇讗 讗讬 讗诪专转 砖诇讗 讗讬讬专讬 [注住拽] 讘讛, 讗诐 讻谉 诪讗讬 [诪讛] 诪讜讘谉 讛诇砖讜谉 "讜诪讜讚讬诐" 讻讗砖专 讛讜讗 注爪诪讜 诇讗 讛讝讻讬专 谞讜砖讗 讝讛?


讜讚讜讞讬诐: 诪讻讗谉 讗讬谉 专讗讬讛 诪讻专注转, 讜讚诇诪讗 讛讗 拽讗 诪砖诪注 诇谉 [讜砖诪讗 讚讘专 讝讛 讛砖诪讬注 诇谞讜] 砖讛诐 诪讜讚讬诐 砖讬砖 诪诪讝专 诪讞讬讬讘讬 讻专讬转讜转, 砖诇讗 专拽 讘谞讜诇讚 诪讗讬住讜专 砖讬砖 讘讜 诪讬转转 讘讬转 讚讬谉, 讗诇讗 讗祝 讛注讜讘专 讘注专讬讜转 注诇 讗讬住讜专 讻专转 鈥� 讛讜讜诇讚 诪诪讝专. 讜诪拽砖讬诐: 讛讗 拽转谞讬 诇讛 诇拽诪谉 [讛专讬 砖谞讛 讗讜转讛 讛讛诇讻讛 诇讛诇谉] 讘诪砖谞讛 讘诪驻讜专砖: 讗讬讝讛讜 诪诪讝专 鈥� 讻诇 砖讗专 讘砖专 砖讛讜讗 讗住讜专 讘"诇讗 讬讘讗", 砖讗住讜专 讘讗砖讛 诪砖讜诐 拽讬专讘转 诪砖驻讞讛 讘讬谞讬讛诐 讜讗驻讬诇讜 讬砖 讘讻讱 讗讬住讜专 诇讗 转注砖讛 讘诇讘讚 鈥� 讛专讬 讛谞讜诇讚 诪诪谞讛 讛讜讗 诪诪讝专, 讗诇讜 讚讘专讬 专' 注拽讬讘讗, 专' 砖诪注讜谉 讛转讬诪谞讬 讗讜诪专: 讻诇 砖讞讬讬讘讬谉 注诇讬讜 讻专转 讘讬讚讬 砖诪讬诐. 讜讛诇讻讛 讻讚讘专讬讜. 讜讗诐 讻谉 讛专讬 谞讗诪专讛 讛诇讻讛 讝讜 讘诪驻讜专砖, 讜诪讚讜注 讛讬讛 爪讜专讱 诇讛讝讻讬专讛 讙诐 讻讗谉?


讜讚讜讞讬诐: 讜讚诇诪讗 拽住转讬诐 诇谉 [讜砖诪讗 讘诪砖谞讛 讝讜 住转诐 诇谞讜] 讛转谞讗 讻讚注转 专' 砖诪注讜谉 讛转讬诪谞讬, 诇讛讜讚讬注谞讜 砖讝讜 讛诇讻讛 驻住讜拽讛. 讜诪砖讬讘讬诐: 讗诐 诇砖诐 讻讱 砖谞讛 讛诇讻讛 讝讜, 讗诐 讻谉 诇讬转谞讬 [砖讬砖谞讛] 砖讗专 讞讬讬讘讬 讻专讬转讜转, 讜拽专讜讘转 讙专讜砖转讜 诇诪讛 诇讬 诇讛讝讻讬专 讘诪讬讜讞讚? 讗诇讗 砖诪注 诪讬谞讛 [诇诪讚 诪讻讗谉] 讻讬 讗讬讬专讬 [注住拽, 讚谉] 讘讛 专' 注拽讬讘讗 拽讜讚诐.


讜讚讜讞讬诐: 讜讚诇诪讗 [讜砖诪讗] 诇注讜诇诐 诇讗 讗讬讬专讬 [注住拽] 讘讛, 讗诇讗 讜讗讬讬讚讬 讚转谞讗 [讜诪转讜讱 砖砖谞讛] 专' 注拽讬讘讗 诪讞讝讬专 讙专讜砖转讜, 讜谞讜砖讗 讞诇讜爪转讜, 讜拽专讜讘转 讞诇讜爪转讜 鈥� 转谞讬 谞诪讬 [砖谞讛 讙诐 讻谉] 讘讬讚讬 讞讻诪讬诐 拽专讜讘转 讙专讜砖转讜 砖讛讬讗 讚讜诪讛 诇讛谉.


讗诇讗 讗谞讜 讞讜讝专讬诐 诪讛住讘专讛 讛专讗砖讜谞讛 讜诪住讘讬专讬诐 讻讱: 拽专讜讘转 讞诇讜爪转讜 诇讚注转 专' 注拽讬讘讗 讗住讜专讛 诪讚讘专讬 转讜专讛, 讜诇讻谉 讛讜讜诇讚 讛讜讬 [讛讬谞讜] 诪诪讝专. 讗诪专 专' 讞讬讬讗 讘专 讗讘讗 讗诪专 专' 讬讜讞谞谉: 讛讬讬谞讜 讟注诪讗 [讝讛讜 讛讟注诐] 砖诇 专' 注拽讬讘讗: 砖讗诪专 拽专讗 [讛讻转讜讘] "讘讬转 讞诇讜抓 讛谞注诇" (砖诐 讻讛, 讬), 讛讻转讜讘 拽专讗讜 注诇 讻诇 驻谞讬诐 "讘讬转讜". 讻诇讜诪专, 讛讞诇讜爪讛 谞讞砖讘转 讻讗砖转讜 (讻讙专讜砖转讜) 讜讻讬讜谉 砖讛讞诇讜爪讛 谞讞砖讘转 讻讙专讜砖转讜, 诇讻谉 讚讬谉 拽专讜讘转 讞诇讜爪讛 讻讚讬谉 拽专讜讘转 讙专讜砖讛.


讗诪专 专讘 讬讜住祝 讗诪专 专' 砖诪注讜谉 讘专 专讘讬: 讛讻诇 诪讜讚讬诐 讘诪讞讝讬专 讙专讜砖转讜 诇讗讞专 砖谞讬砖讗讛 诇讗讞专,

